कर्पूरी ठाकुर के जीवन को तीन भागों में बांटा जा सकता है- (अ) 1921 में उनके जन्म से लेकर 1967 तक : इस दौरान उन्होंने भारतीय राष्ट्रीय आंदोलन व विद्यार्थियों व किसानों के आंदोलनों में हिस्सेदारी की और समाजवादी नेता बतौर वंचित वर्गों के हितों के लिए आवाज़ उठाई, (ब) 1967-80 जब वे पिछड़ी जातियों के नेता बनकर उभरे व (स) 1980 से लेकर 1988 में उनकी मृत्यु तक, जब उनके नेतृत्व को वर्चस्वशाली ओबीसी जातियों के एक तबके द्वारा चुनौती दिए जाने के बाद असहाय होकर वे अपने नए राजनीतिक जनाधार की तलाश में लगे रहे। ये तीन चरण कर्पूरी ठाकुर के लगभग सभी जातियों के नेता के रूप में उभरने, तत्पश्चात ओबीसी के सर्वमान्य नेता बनने और अंततः नए जनाधार की तलाश करते एक राजनीतिज्ञ बनने की कहानी कहते हैं। कर्पूरी ठाकुर का जन्म 24 जनवरी, 1921 को दरभंगा (अब समस्तीपुर) जिले के पिटाउझिआ (जिसका नामकरण 1988 में कर्पूरी ग्राम कर दिया गया) में हुआ था।[5]